**25.07.2016. lēmums par pretcikliskās kapitāla rezerves normas noteikšanu**

**Pretcikliskās kapitāla rezerves (PKR) norma darījumiem ar Latvijas rezidentiem no 2017. gada 1. augusta līdz 31. oktobrim tiek noteikta 0% apmērā. Nākamo divu gadu laikā nepieciešamība paaugstināt PKR normu nav paredzama.**

1. Saskaņā ar Kredītiestāžu likuma 355 panta pirmo daļu Finanšu un kapitāla tirgus komisija (tālāk tekstā – Komisija) reizi ceturksnī nosaka pretcikliskās kapitāla rezerves (tālāk tekstā – PKR) normu, kas attiecināma uz riska darījumiem, kuri noslēgti ar Latvijas Republikas rezidentiem, ņemot vērā:

1) attiecīgajam ceturksnim aprēķināto PKR orientieri;

2) mainīgos lielumus, kurus tā uzskata par būtiskiem cikliskā sistēmiskā riska novērtēšanai;

3) spēkā esošās Eiropas Sistēmisko risku kolēģijas (tālāk tekstā – ESRK) rekomendācijas par PKR normas noteikšanu.

2. PKR orientieri aprēķina, ņemot vērā Latvijas Republikas rezidentiem izsniegto aizdevumu dinamiku un to attiecības pret iekšzemes kopproduktu (IKP) novirzi no tās ilgtermiņa tendences (turpmāk tekstā – kredīta un IKP novirze).

3. Saskaņā ar ESRK rekomendāciju[[1]](#footnote-1)  (tālāk tekstā – Rekomendācija), PKR orientieri ir iespējams aprēķināt izmantojot laikrindas, kas balstās uz "plašo" un "šauro" kredītu definīciju. "Plašā" kredīta definīcija  ir kredīta vietējam privātajam nefinanšu sektoram  atlikums[[2]](#footnote-2). Uz šīs definīcijas balstīto laikrindu izmanto, lai novērtētu standartizēto kredīta un IKP novirzi. "Šaurā" kredīta definīcija Latvijas gadījumā ir banku kredītu vietējam privātajam nefinanšu sektoram atlikums (tas neietver sevī aizņēmumus no nebanku finanšu institūcijām). Uz šīs definīcijas balstīto laikrindu izmanto, lai novērtētu papildus kredīta un IKP novirzi.

4. Latvijā izmantojot "plašo" kredītu definīciju, kredīta un IKP attiecība 2015. gada 4. ceturksnī bija 98%, bet tās standartizētā novirze bija -42%.[[3]](#footnote-3)  Ja kredīta un IKP attiecība par 2 procentu punktiem pārsniedz ilgtermiņa tendenci, tad PKR etalonnorma lineāri  pieaug no nulles līdz augšējai robežai 2.5% apmērā no riska svērto aktīvu apjoma, kad kredīta un IKP novirze sasniedz 10 procentu punktus. Pastāvot -42% novirzei, PKR etalonnorma ir 0%.

5. Izmantojot "šauro" kredītu definīciju, kredīta un IKP attiecība 2016. gada 1. ceturksnī bija 44%, bet tās papildus novirze bija -32%[[4]](#footnote-4) , kā rezultātā uz papildus kredīta un IKP novirzi balstītā PKR etalonnorma bija 0%. Saskaņā ar Rekomendāciju par PKR orientieri tiek izvēlēta tā PKR etalonnorma, kas vislabāk atspoguļo nacionālās ekonomikas īpatnības. Latvijas gadījumā PKR etalonnorma, kas aprēķināta balstoties uz "šauro" kredīta definīciju sniedz pamatotākus rezultātus nekā izmantojot "plašo" kredītu definīciju. "Šaurās" definīcijas kredītu laikrindas dati ir stabilāki (tie netiek retrospektīvi koriģēti) un ir operatīvāk pieejami. Līdz ar to, Latvijas gadījumā, par PKR orientieri tiek pieņemta PKR etalonnorma, kas aprēķināta no papildus kreditēšanas un IKP novirzes.

6. Kopumā, indikatori kas tiek izmantoti, nosakot pretcikliskās rezerves normu, neliecina par ciklisko sistēmisko risku pieaugumu finanšu sektorā.

7. 2016. gadā 1. ceturkšņa dati liecina, ka banku sektora kredīta privātajam nefinanšu sektoram atlikums turpina samazināties (par -4.2% pret 2015.gada 1. ceturksni). Līdz ar kredīta atlikuma samazinājumu kritās arī kredīta un IKP attiecība – attiecīgi no 47% uz 44%.

8. Nekustamā īpašuma cenas 2015. gadā mēreni pieauga, mājokļu cenu indeksam gada laikā pieaugot par 6%, taču tās joprojām atrodas par 36% zemāk salīdzinot ar maksimālo līmeni, kas bija sasniegts 2008. gadā. Mājokļa cenas un darījumu skaits nekustamā īpašuma nozarē turpināja mēreni pieaugt arī 2016. gadā, uzlabojoties kredītu pieejamībai ko ietekmēja gan darba samaksas kāpums, gan valsts atbalsta programma mājokļa iegādei.

9. Samazinoties nefinanšu sabiedrību un mājsaimniecību parāda slogam, krītas arī to parāda apkalpošanas izdevumi – gada procentu maksājumu attiecība pret IKP samazinājās no 5.5% 2009.gada 2. ceturksnī līdz 1.5% 2015. gada 4. ceturksnī.

10. Latvijas ekonomiskais pieaugums 2015. gadā saglabājās mērens, IKP pieaugot par 2.6%. 2015. gada 4. ceturksnī un 2016. gada 1. ceturksnī tautsaimniecības izaugsme ievērojami palēninājās, liecinot par augstu nenoteiktību un riskiem tautsaimniecības turpmākai izaugsmei saistībā ar ārējiem faktoriem un vāju banku kreditēšanu.

11. 2015.gadā, kā arī iepriekšējos gados, privātais patēriņš turpināja virzīt tautsaimniecības izaugsmi: pieaugot par 3.1% tas nodrošināja 2.0 procentu punktu IKP pieaugumam (no 2.6%). Privātā patēriņa pieaugumu veicināja ievērojams reālās darba samaksas pieaugums. Nostiprinoties iedzīvotāju pirktspējai, sagaidāms, ka arī 2016. gadā privātais patēriņš būs galvenais ekonomiskā pieauguma virzītājs.

12. Bezdarba līmenis 2015. gadā turpināja samazināties, taču tā samazinājuma temps kļuva lēnāks. Inflācijas līmenis bija 0.2%, un tā sarukumu salīdzinājumā ar iepriekšējo gadu galvenokārt radīja energoresursu un pārtikas preču cenu kritums pasaulē.

13. Banku sektora kapitalizācija un ienesīgums saglabājas augsti: 2016.gada 1. ceturkšņa beigās ROE bija 11.5% un pirmā līmeņa pamatkapitāla pietiekamības rādītājs bija 17%.

14. Ņemot vērā augstākminētos apsvērumus, Komisija nosaka PKR normu 0% apmērā. Saskaņā ar pašreizējām kreditēšanas un IKP izaugsmes tempu prognozēm, nākamo divu gadu laikā nav paredzama nepieciešamība paaugstināt PKR.

15. Komisija 2016. gada 11. jūnijā nosūtīja pārējiem Makrouzraudzības padomes  dalībniekiem (Latvijas Bankai un Finanšu ministrijai) vēstuli par nodomu noteikt PKR normu 0% apmērā; no abām institūcijām tika saņemta atbilde, ka nav iebildumu pret šādu nodomu.

1. Eiropas Sistēmisko risku kolēģijas 2014. gada 18. jūnija ieteikums par norādījumiem pretciklisko kapitāla rezervju normas noteikšanai (ESRK/2014/1). [↑](#footnote-ref-1)
2. Ietver nefinanšu uzņēmumus, mājsaimniecības un mājsaimniecības apkalpojošās bezpeļņas institūcijas. Kredīta atlikums atspoguļo ne tikai privātā sektora saistības pret kredītiestādēm, bet arī aizņēmumus no nebanku finanšu institūcijām. [↑](#footnote-ref-2)
3. Kredīta laikrinda no 1995. gada 4. ceturkšņa līdz 2015. gada 4. ceturksnim [↑](#footnote-ref-3)
4. Kredīta laikrinda no 1999. gada 1. ceturkšņa līdz 2016. gada 1. ceturksnim [↑](#footnote-ref-4)